Awalé Paskal ora duwé minat marang prakara-prakara kang gegandhèngan karo agama. Dhèwèké banjur ngalami prastawa patobatan nalika umur 23 taun. Wiwit prastawa iku, Paskal banjur ngowahi pola uripé kanthi sregep sembayang lan pasa. Ora mung iku, dhèwèké malah mèlu nggabung karo komunitas biara Port-Royal kang alirané Jansenisme. Sedulur wadoné kang jenengé Jacqualine iku sawijining biarawati ing biara iku. Paskal tau nyatakaké kritiké marang Ordo Yesuit liwat tulisan-tulisané kang misuwur,"Lettres provinciales" kang ditulis taun 1656. Miturut dhèwèké, ajaran-ajaran Yesuit wis ngasoraké pangaji-pangaji agama mligi ngenani anugrah. Golongan Yesuit uga dibiji kalonggaren sajeroning babagan moral lan akibaté kakristenan dadi kadonyan. Dhèwèké ninggal tanggal 9 Agustus 1662 ing umur 39 taun tanpa jalaran pati kang cetha.